Lyn Gordon (film)

Lyn Gordon (originaltittel: Flash Gordon) er en britisk-amerikansk science fiction- og eventyrfilm fra 1980 basert på Alex Raymonds tegneseriefigur Lyn Gordon. Regi er ved Mike Hodges. Filmen handler om den atletiske fotballspilleren Flash Gordon som må forsøke å redde jorden fra undergang når den onde keiser Ming på planeten Mongo forsøker å utslette den. Sammen med to andre reiser Flash ut i rommet med en romrakett for å undersøke hva som er årsaken bak ødeleggelsene. Underveis ender de opp som Mings fanger. Hovedrollen som Lyn Gordon spilles av Sam J. Jones, mens andre sentrale biroller spilles av Melody Anderson,  Max von Sydow, Chaim Topol, Timothy Dalton, Brian Blessed og Ornella Muti. Filmen har en "campy" stil og har hentet inspirasjon fra den humoristiske Batman-serien fra 1960-tallet.  

Lyn Gordon ble populær i Storbritannia, men klarte ikke oppnå samme suksess i USA og andre land. 

Musikken er ved Queen – som også er å finne på deres album Flash Gordon.

Filmen har i ettertid oppnådd en viss kultstatus.

 Handling 
Jordkloden rystes av jordskjelv, vulkanutbrudd, ufattelig uvær – og omsider kommer månen ute av kurs og truer med å kollidere med jorden. Det er den onde keiseren Ming på planeten Mongo som står bak. Han er i besittelse av et mektig våpen som er i stand til å tilintetgjøre planeter. Den atletiske fotballspilleren Flash Gordon blir helt tilfeldig viklet i det hele. Sammen med den kvinnelige reiseagenten Dale og professor Zarkov drar Flash ut i verdensrommet i et romskip for å finne ut hva som er årsaken til alle katastrofene. I verdensrommet blir romraketten fanget inn i en merkelig kosmisk virvel og transportert til den merkelige planeten Mongo hvor keiser Ming tar dem alle til fange. Ming er den mektigste av herskerne på planeten og underkuer andre folkegrupper der ved å stadig sette dem opp mot hverandre. Men gjennom sitt heltemot klarer Lyn å skape en allianse som er villig til å ta et oppgjør med Mings tyranniske styre. Den bakenforliggende målet til Flash er å stanse Ming slik at han kan stanse den endelige tilintetgjørelsen av jordkloden.

 Om filmen 

 Popularitet og økonomi 
Lyn Gordon ble en stor publikumssuksess i Storbritannia, hvor den innbrakte £8,4 millioner og ble den nest mest innbringende filmen i 1980. I tillegg innbrakte den £5,6 millioner i 1981, noe som bragte den til en fjerdeplass over de mest innbringende filmene i  Storbritannia i 1981. Den ble ikke så populær i USA hvor den innbrakte $27,1 millioner og havnet på 21. plass over de mest innbringende filmene i 1980. 

Det hefter en del usikkerhet hvor store produksjonskostnadene var. Laveste estimat er $20 millioner, mens nettsiden The Numbers hevder de var på hele $35 millioner. Et annet estimat som er blitt satt frem er på $27 millioner. 

 Anmelderne 
Den ble godt mottatt av anmelderne, noe som gjenspeiles i at den har fått 80 % på Rotten Tomatoes. Både Roger Ebert og Leonard Maltin gav den 3 av 4 stjerner.

 Priser 
Den vant ingen priser, men ble nominert til to Saturn Awards (blant annet beste sci-fi film) og tre BAFTA-priser (kostyme, scenografi og musikk).

 Annet 
Filmen er i ettertid blitt anklaget for å være rasistisk i måten andre folkeslag blir fremstilt på. Det går spesielt på skurkekarakteren Ming som har mange likhetstrekk gamle kinesiske keisere. Bakgrunnen for dette var at tegneserien som filmen var basert på ble laget på 1930-tallet, en periode da mange i den vestlige verden fryktet en potensiell kinesisk verdensdominans. Dette ble i sin tid uttrykt som Den gule fare.

 I rollene 

 Sam J. Jones: Flash Gordon 
 Max von Sydow: Keiser Ming
 Ornella Muti: Prinsesse Aura
 Melody Anderson: Dale Arden
 Chaim Topol: Dr. Hans Zarkov
 Peter Wyngarde: Klytus 
 Timothy Dalton: Prinz Barin
 Brian Blessed: Prinz Vultan
 Richard O’Brien: Fico
 John Osborne: Arborian Prest
 Philip Stone: Zogi, yppersteprest
 John Hallam: General Luro
 Suzanne Danielle: Tjenestejente 
 John Morton: Pilot på fly
 William Hootkins: Munson, Dr. Zarkovs assistent
 Robbie Coltrane: Mann ved Airfield
 Peter Duncan: Ung "tremann"
 John Hollis: Klytus observatør nr. 2
 Leon Greene: Oberst ved kontrolrommet
 Tony Scannell: Mings offiser
 Bogdan Kominowski: løytnant ved Mings luftstyrke
 George Harris as Prins Thun
 Deep Roy: Fellini, prinsesse Auras kjæledyr
 Bob Goody: Azuriansk mann
 Kenny Baker: dverg
 Malcolm Dixon: dverg

 Referanser 

 Eksterne lenker 


Kategori:Filmer fra 1980
Kategori:Britiske science fiction-filmer
Kategori:Britiske eventyrfilmer
Kategori:Britiske actionfilmer
Kategori:Science fiction-filmer fra USA
Kategori:Eventyrfilmer fra USA
Kategori:Actionfilmer fra USA
Kategori:Engelskspråklige filmer
Kategori:Filmer om utenomjordiske fenomener
Kategori:Filmer lagt til oppdiktede planeter
Kategori:Filmer om parapsykologiske fenomener
Kategori:Filmer basert på tegneserier